Nóg 'n terugslag vir KPMG | Maroela Media
Die bankgroep Barclays Africa het Donderdag gesê die groep sal nie voortaan oorweeg om die beleërde KPMG as een van sy eksterne ouditeure aan te stel nie.
"Die voortgesette en onlangse verwikkelinge is deur die raad [van die bank] oorweeg en die raad het besluit hy is nie meer in staat om die heraanstelling van KPMG Inc. te ondersteun nie," het die bankgroep in 'n verklaring gesê.
Barclays Africa het duidelik verwys na die omstredenheid waarin die ouditeursfirma gedompel is insluitend die uitreiking van 'n gediskrediteerde verslag oor 'n eenheid binne die Suid-Afrikaanse Inkomstediens.
"Die aanstelling van KMPG as 'n eksterne ouditeur van die groep sal tot 'n einde kom met die voltooiing van die statutêre en regulerende oudit en verslagdoening aangaande die 2017 finansiële jaar, wat ongeveer op 31 Mei 2018 verwag word."
KPMG Suid-Afrika het gesê hy is teleurgesteld deur die besluit, maar aanvaar dit ten volle. "Ons is baie trots op die werk wat ons vir die Barclays Africa-groep oor baie jare gedoen het en die toewyding en professionaliteit van die span wat aan hulle 'n diens gelewer het," het die maatskappy gesê.
"Ons het oor die afgelope sewe maande verreikende veranderinge geïmplementeer in alle aspekte van die firma, insluitende bestuur, kwaliteit en risikobestuur. Die werk om nog verder die kwaliteit van ons dienste en integriteit van ons professionele personeel te versterk, gaan steeds voort."
KMPG het gesê die maatskappy werk hard om vertroue in die ouditeursfirma te herstel.
KPMG het in September verlede jaar sy Suid-Afrikaanse leierskap in die pad gesteek nadat daar bevind is dat werk wat vir maatskappye gedoen is wat aan die omstrede en welgestelde Gupta-familie behoort, nie op standaard was nie.
Karabo se moordenaar gevonnis
Kubaanse ingenieurs: Dit gaan oor meer as water en sanitasie
Smaak my julle het EENKEER te veel die hand in die koekieblik gehad .. so kom almal se skelmstreke uiteindelik uit .. Lekker geskep .. nou verloor julle byna alles .. LEER HIERUIT.
Is dit regverdig dat 'n direkteur van 'n maatskappy aanjaag….en ALMAL wat daar (hard en eerlik) werk se toekoms op die spel sit? Daar werk honderde mense wat almal afbetalingsooreenkomste het, en kinders grootmaak en versorg……en nou is hulle inkomste op die spel? En wie het daardie direkteure aangestel? Ek is lus en begin 'n klas-aksie……
Die bootjie sink by die dag .
Ek voel vreeslik jammer vir die kinders wat hul articles by KPMG doen. Hul is onskuldig en dis baie hartseer dat hul loopbane so moes begin.